RESOLUCIÓN do 9 de marzo de 2007 pola que se procede ao peche definitivo de convocatorias de determinadas liñas de axuda do Instituto Galego de Promoción Económica e se publican os créditos para atender as solicitudes presentadas.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 23/03/2007

Por Resolución do 13 de xullo de 2001 (DOG nº 142, do 23 de xullo) foron publicadas as bases reguladoras das axudas do Igape aos programas de especialización laboral. No seu punto 18 establécese que estas terán vixencia indefinida ata que non se publique a súa derrogación expresa. Anualmente e unha vez aprobado o seu orzamento, o Igape publicará a reserva de crédito dispoñible con cargo a elas para cada exercicio orzamentario, limitándose a concesión das axudas ás dispoñibilidades orzamentarias.
Mediante Resolución do 11 de marzo de 2005 (DOG nº 58, do 28 de marzo), modificada por outras do 13 de febreiro e do 3 de xullo de 2006, foron publicadas as bases reguladoras das axudas do Igape para proxectos de investimento. Estas bases foron ditadas con vixencia indefinida ata a publicación da súa derrogación expresa. Anualmente, publica
rase no DOG o límite de crédito dispoñible para as concesións. Posteriormente, por Resolución do 29 de novembro de 2006 (DOG nº 237, do 12 de decembro), adaptouse o dito programa de axudas aos requirimentos da Unión Europea, establecendo como prazo final para a presentación de solicitudes o 31 de decembro de 2006 e como data límite para ditar resolucións o 30 de xuño de 2007. Ademais estableceuse que as solicitudes resoltas no ano 2007 respectarían as novas intensidades de axuda que se aprobasen para España no novo mapa de axudas de finalidade rexional, que sería obxecto de publicación no DOG, igual que os créditos dispoñibles para o ano 2007.
Por Resolución do 9 de maio de 2005 (DOG nº 93, do 16 de maio), modificada por outra do 28 de xullo de 2006 (DOG nº 152, do 8 de agosto), publicáronse as bases reguladoras do programa de apoios do Igape á elaboración de diagnósticos empresariais. Segundo o punto 16.1º destas bases, poderanse presentar solicitudes de axuda en canto non se derroguen expresamente e ata o límite de crédito dispoñible, o cal se fará público anualmente no DOG.
Por Resolución do 1 de marzo de 2006 (DOG nº 49, do 10 de marzo), modificada por outra do 5 de xullo de 2006 (DOG nº 136, do 11 de xullo), foron publi
cadas as bases reguladoras das axudas do Igape para o Programa Emprendedores. Segundo o punto 20.4º das ditas bases o prazo para a presentación de solicitudes pecharase o 31 de decembro de cada ano e no ano seguinte abrirase o día seguinte ao da publicación dos créditos. Para os expedientes denegados por falta de crédito, unha vez habilitado este no exercicio seguinte, poderán reiterar a súa solicitude, computando a data da primeira solicitude para os efectos de realización das actuacións subvencionables.
Aprobadas as bases reguladoras dos novos incentivos económicos do Igape, faise conveniente declarar expresamente derrogadas e pechadas as anteriores liñas de axuda tramitadas en réxime de convocatoria aberta, así como facer públicos os créditos dispoñibles para atender as solicitudes actualmente en trámite.
Na súa virtude, e de conformidade coas facultades que teño conferidas,
RESOLVO:
Primeiro.-Decláranse expresamente derrogadas as bases reguladoras das axudas do Igape aos programas de especialización laboral publicadas mediante Resolución do 13 de xullo de 2001 (DOG nº 142, do 23 de xullo) e non se admite a tramitación de novas solicitudes. Os expedientes en trámite seguirán a regulación establecida nas ditas bases ata o seu definitivo peche e arquivo.
Segundo.
a) Decláranse expresamente derrogadas as bases reguladoras das axudas do Igape para proxectos de investimento feitas públicas mediante Resolución do 11 de marzo de 2005 (DOG nº 58, do 28 de marzo), modificada por outras do 13 de febreiro e do 3 de xullo de 2006, e non se admite a tramitación de novas solicitudes. Os expedientes en trámite seguirán a regulación establecida nas ditas bases ata o seu definitivo peche e arquivo.
b) A intensidade máxima acumulada con outras axudas para as solicitudes pendentes de resolver no ano 2007 non excederá o 30% da base subvencionable aprobada en termos de subvención bruta equivalente.
c) Apróbanse os seguintes créditos adicionais e partidas orzamentarias para a resolución ata o 30 de xuño de 2007 das solicitudes presentadas en prazo (31 de decembro de 2006):
Partida orzamentaria: E2/10/02.
Importe orzamento 2007:
Anualidade 2008: 3.500.000 A.
Anualidade 2009: 13.500.000 A.
Terceiro.-Decláranse expresamente derrogadas as bases reguladoras do programa de apoios do Igape á elaboración de diagnósticos empresariais feitas públicas por Resolución do 9 de maio de 2005 (DOG nº 93, do 16 de maio), modificada por outra do 28
de xullo de 2006 (DOG nº 152, do 8 de agosto), e non se admite a tramitación de novas solicitudes. Os expedientes en trámite seguirán a regulación establecida nas ditas bases ata o seu definitivo peche e arquivo. Apróbanse os seguintes créditos adicionais e partidas orzamentarias para a resolución no exercicio 2007 das solicitudes presentadas e non resoltas:
Partida orzamentaria: E4/10/03.
Importe orzamento 2007: 230.000 A.
Cuarto.-Decláranse expresamente derrogadas as bases reguladoras das axudas do Igape para o Programa Emprendedores feitas públicas mediante Resolución do 1 de marzo de 2006 (DOG nº 49, do 10 de marzo), modificada por outra do 5 de xullo de 2006 (DOG nº 136, do 11 de xullo) e non se admite a tramitación de novas solicitudes. Os expedientes en trámite seguirán a regulación establecida nas ditas bases ata o seu definitivo peche e arquivo.
Santiago de Compostela, 9 de marzo de 2007
José Antonio Delgado Arce
Director xeral do Instituto Galego
de Promoción Económica
SERVIZO GALEGO DE PROMOCIÓN DA IGUALDADE DO HOME
E DA MULLER